Source: https://www.jogiforum.hu/hirek/26791
Timestamp: 2019-11-18 18:57:52+00:00

Document:
Új bírósági vezetők - A Kúria elnöke egységes, gyors ítélkezést remél | hírek | Jogi Fórum ﻿
Új bírósági vezetők - A Kúria elnöke egységes, gyors ítélkezést remél
Darák Péter a megválasztását követő sajtótájékoztatóján a jogegység biztosítását nevezte legfontosabb feladatának. Mint elmondta, a Kúriának lehetősége lesz arra, hogy intézményes módon elemezze az ítélkezési gyakorlatot.
A valódi alkotmányjogi panasz intézményének bevezetésével az Alkotmánybíróság (Ab) lehetőséget kap arra, hogy az alkotmányos szempontokat konkrét bírósági ügyekben vizsgálja - tette hozzá. Darák Péter fontosnak nevezte, hogy a Kúria és a bíróságok "ne lépjék át azt a szűk mezsgyét, amely a jogértelmezést a jogalkotástól elválasztja".
A Kúria megválasztott elnöke elmondta, hogy 2012 januárjában felállnak a joggyakorlat-elemző csoportok, ami lehetővé teszi, hogy a Kúria elemző munkájába alsófokú bírákat, külső szakértőket is bevonjanak. Darák Péter megfontolandónak nevezte egy főtanácsadói, tudományos tanácsadói rendszer működtetését is - az Ab mintájára.
A megválasztott főbíró kiemelt célja, hogy javítsa az alsófokú bírói szervek és a Kúria közötti információáramlást. Darák Péter szerint a hagyományos tárgyalási felfogás, amely Magyarországon ma is érvényesül, Nyugat-Európában már nem divat; ott a bíróságok szolgáltató szervekként működnek.
A Kúria megválasztott elnöke örömmel látná, ha a bírák képzésében bevezetnék az orvosoknál is ismert időszakos, vizsgaköteles kreditpontos képzést. Darák Péter hangsúlyozta: törekedni fog a társzervekkel való kapcsolattartásra, különös tekintettel az Alkotmánybíróságra, az ombudsmanra, valamint az ügyvédi, ügyészi és közjegyzői karra.
Mint elmondta, az ügyfeleknek az a legfontosabb, hogy ügyüket a legmagasabb színvonalon és időben bírálják el. Az OBH megválasztott elnöke kiemelte a bíróságok munkájának arányos teherelosztását. Álláspontja szerint nem lehet fennakadás amiatt, hogy jövőre sok bírói álláshely felszabadul.
Handó Tünde átalakítaná az igazságszolgáltatás finanszírozását is, és a tényleges feladatok elvégzéséhez szükséges összeget venné alapul. Az OBH megválasztott elnöke hangsúlyozta, hogy nem marad ellenőrzés nélkül, hiszen a köztársasági elnök és az Országos Bírói Tanács megfoszthatja őt a hivatalától.
Handó Tünde egy kérdésre válaszolva elmondta, hogy családi és baráti kötődései ellenére sem vonta eddig senki kétségbe pártatlanságát, függetlenségét. Mint fogalmazott: "ezeket a kapcsolatokat sohasem szégyelltem és nem tagadtam". Mint emlékeztetett rá, az elmúlt 20 évben bíróként, az utóbbi 12 évben pedig a Fővárosi Munkaügyi Bíróság elnökeként tevékenykedett.
Az Országgyűlés kedden titkos szavazáson választotta meg az új bírósági vezetőket: az Országos Igazságszolgáltatási Tanácsot felváltó OBH elnöke Handó Tünde, a Legfelsőbb Bíróság helyébe lépő Kúria elnöke Darák Péter lesz, mindkettejük megbízatása kilenc évre szól.

References: Kúria 
 Kúria 
 Kúria 
 Kúria 
 Kúria 
 Kúria 
 Kúria 
 Bíróság 
 Bíróság 
 Kúria